Arvesen: - Jeg har god samvittighet
Rasmussen forlot laget i god tid før nordmannen skrev under, men beskriver en kultur i laget der bruk av forbudte stoffer som kortison var svært utbredt. Akkurat som Jörg Jaksche fortalte VG i sommer, sier også Rasmussen at legene skrev ut falske erklæringer, slik at rytterne kunne bruke stoffet risikofritt. Det ble angivelig gjort over en lav sko. - Jeg kan bare snakke for meg selv, men man må holde seg til fakta. Jeg vet hva jeg har gjort og ikke gjort, og har absolutt god samvittighet. Jeg har aldri misbrukt kortison i hele mitt liv. Etter VGs sak på Jaksche i sommer, kontaktet jeg en av legene i CSC. Han sa det var absolutt ingenting i det, sier Arvesen til VG. BAKGRUNN: Rasmussen tror ikke på norsk dopingnekt Team Sky-treneren har tidligere sagt at han tror på Michael Rasmussen når dansken nå har valgt å legge kortene på bordet. En lang rekke tidligere lagkamerater er tatt for dopingbruk. Det har fått Arvesen til å tenke sitt. Tilliten til Bjarne Riis er tynnslitt. Men Arvesen kjenner seg ikke igjen i beskrivelsene fra CSC-miljøet. - Etter alt som har kommet frem, så vet jeg ikke hva jeg skal tro på, men jeg har bare blitt enda mer stolt av min egen karriere og det jeg har fått til, sier han til VG. Fnyser ikke av rykter Mads Kaggestad syklet for Credit Agricole tidlig på 2000-tallet. I dag er han kjent som knallhard i kampen mot dopingmidler. Konfrontert med Rasmussens møte med rykter rundt norske ryttere, sier Kaggestad: - Det gikk rykter om det aller meste i miljøet. Etter å ha lest boka til Tyler Hamilton, så ser jeg at mange av ryktene viste seg å stemme. Så man skal ikke fnyse av rykter i dette miljøet. Samtidig må man ta det for hva det er: Rykter. Kaggestad mener det er vanlig at utøvere som doper seg, også ser på alle andre rundt seg som dopere. - Er det grunn til å mistenke norske ryttere på 2000-tallet? - Vi er så få at jeg kan telle oss på én hånd. Det kan ha vært det. Men jeg har valgt å ha tillit til gjengen på den tiden. I vårt miljø var vi så tydelige på doping, at jeg forventer at det også gjaldt resten av det norske miljøet. Oppgitt Atle Kvålsvoll syklet Tour de France seks ganger på 80- og 90-tallet, og fungerer i dag som personlig trener for Thor Hushovd. Kvålsvoll blir oppgitt når han hører om Michael Rasmussen. - Rasmussen har trikset og mikset i utrolig mange år. For Thor sin del, som har kjempet mot jukserne, er det ganske bedritent å slåss mot slike utsagn. Jeg vet at det er mulig å sykle Tour de France rent. Jeg var ikke god nok til å vinne, men gjorde en forholdsvis god jobb og kjørte med de beste i fjellene.
Kurt Asle Arvesen (38) kjenner seg ikke igjen i beskrivelsene fra det danske CSC-laget han syklet for i seks sesonger.